
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Ukrajine a Rusku,
–	so zreteľom na článok 167 ods. 2 a článok 136 ods. 4 rokovacieho poriadku,
A.	keďže pred štyrmi rokmi, 24. februára 2022, začala Ruská federácia brutálnu, nevyprovokovanú, neoprávnenú a nezákonnú útočnú vojnu proti Ukrajine; keďže ruská agresia voči Ukrajine sa začala v roku 2014 obsadením časti regiónu Donbas a anexiou Krymu;
B.	keďže Rusko napriek rozsiahlemu medzinárodnému odsúdeniu a bezprecedentným sankciám stupňuje svoje vojnové úsilie prostredníctvom cielených útokov na kritickú energetickú infraštruktúru, obytné budovy a civilnú infraštruktúru; keďže milióny ľudí na Ukrajine sa snažia prežiť mrazivé zimné teploty pri obmedzených dodávkach elektriny, tepla a vody; keďže škody na životnom prostredí spôsobené Ruskom majú za posledné štyri roky ničivé dôsledky na ukrajinské prírodné zdroje, kritické ekosystémy a zdravie, ako aj na živobytie a bezpečnosť ukrajinských obyvateľov;
C.	keďže Irán, Severná Kórea a Bielorusko poskytujú Rusku značné dodávky zbraní a munície a Bielorusko umožňuje Rusku útočiť na Ukrajinu zo svojho územia, čo je podľa medzinárodného práva aktom agresie; keďže Čína sa stala kľúčovým aktérom, ktorý umožňuje ruské vojnové úsilie prostredníctvom svojej podpory hospodárstva a obranného priemyslu; keďže po boku ruských jednotiek na Ukrajine bojujú tisíce kubánskych a iných cudzích štátnych príslušníkov; keďže spolu so žoldniermi a dobrovoľnými odvedencami bojuje za Rusko údajne viac ako 1 400 občanov z 36 afrických krajín;
D.	keďže Wagnerova skupina a jej nástupnícke subjekty sa systematicky dopúšťajú mučenia a mimosúdnych popráv, používajú sexuálne násilie ako vojnovú zbraň a vedú destabilizačné operácie v celej Ukrajine; keďže sankcie EÚ voči jednotlivcom a subjektom spojeným s Wagnerovou skupinou stále nestačia na to, aby bolo možné stíhať náborových pracovníkov, bojovníkov a prívržencov, ktorým podľa súčasných opatrení nehrozia žiadne trestné sankcie;
E.	keďže Ukrajina a medzinárodné orgány zdokumentovali stovky popráv ukrajinských vojnových zajatcov príslušníkmi ruských ozbrojených síl; keďže tieto popravy sú vážnym porušením medzinárodného práva a ľudských práv a v Ženevských dohovoroch a Rímskom štatúte Medzinárodného trestného súdu sa výslovne uznávajú za vojnové zločiny;
F.	keďže Rusko sa opakovane zapája do činov hybridnej vojny v celej EÚ, a to aj prostredníctvom kybernetických útokov, dezinformačných kampaní a zasahovania do volieb, ako aj do vojenských provokácií vrátane narušovania vzdušného priestoru bojovými lietadlami a útočnými dronmi s dlhým doletom;
G.	keďže ruská útočná vojna proti Ukrajine značne oslabila európsku a globálnu bezpečnosť a je súčasťou širšej imperialistickej a expanzívnej politiky; keďže mierová dohoda sa bude musieť opierať o dôveryhodné a spoľahlivé bezpečnostné záruky s cieľom zabrániť akejkoľvek obnovenej ruskej agresii a okamžite proti nej bojovať;
H.	keďže najmenej 20 000 a možno až 35 000 ukrajinských detí bolo násilne deportovaných do Ruska a Bieloruska alebo zadržaných na dočasne okupovaných ukrajinských územiach;
I.	keďže vojenská polícia ruského ministerstva obrany, Federálna bezpečnostná služba a Federálna väzenská služba zadržiavajú neznámy počet ukrajinských vojnových zajatcov a civilistov bez kontaktu s vonkajším svetom, pričom ukrajinské organizácie pre ľudské práva odhadujú, že nezákonne bolo pozbavených slobody až 16 000 ukrajinských civilistov;
J.	keďže niektoré členské štáty ešte stále platia každý mesiac Rusku za fosílne palivá, pričom len v decembri 2025 dosiahli ich výdavky na fosílne palivá výšku 1,3 mld. EUR; keďže EÚ zostáva najväčším odberateľom ruského skvapalneného zemného plynu (LNG) a potrubného plynu, pričom odoberá takmer polovicu (49 %) celkového ruského vývozu LNG a 35 % ruského vývozu potrubného plynu;
1.	vzdáva hold tisícom ľudí, ktorí v priebehu štyroch rokov ruskej útočnej vojny obetovali životy za slobodnú a demokratickú Ukrajinu a za obranu našich spoločných európskych hodnôt; zdôrazňuje, že odolnosť Ukrajiny zostáva trvalým dôkazom sily demokracie, keď čelí tyranii; opätovne potvrdzuje svoju neochvejnú solidaritu s obyvateľmi Ukrajiny a podporuje jej nezávislosť, zvrchovanosť a územnú celistvosť v rámci jej medzinárodne uznaných hraníc; opakuje plnú podporu spravodlivému, všeobecnému a trvalému mieru na Ukrajine, ktorý je založený na podmienkach stanovených Ukrajinou a prijateľných pre jej ľud; dôrazne poukazuje na prirodzené právo Ukrajiny na sebaobranu v súlade s článkom 51 Charty OSN; opakuje svoje pevné presvedčenie, že ruská agresia nesmie byť úspešná a Ukrajina musí zvíťaziť;
2.	zdôrazňuje, že nezákonná, nevyprovokovaná a neodôvodnená útočná vojna Ruska proti Ukrajine predstavuje zjavné porušenie medzinárodného práva a Charty OSN, ako aj bezprecedentný útok na európsky bezpečnostný poriadok; zdôrazňuje, že Rusko, jeho vedúci predstavitelia a spojenci, ako je bieloruský režim, nesú plnú zodpovednosť za vojnu, vojnové zločiny a zločin agresie, a vyzýva na vyvodenie plnej zodpovednosti voči nim;
3.	opätovne čo najdôraznejšie odsudzuje brutálnu útočnú vojnu Ruska proti Ukrajine, ako aj zapojenie Severnej Kórey a Iránu; žiada, aby Rusko a jeho zástupné sily okamžite, úplne a bezpodmienečne ukončili všetky vojenské akcie na Ukrajine, zastavili všetky útoky na obytné oblasti a civilnú infraštruktúru, stiahli všetky ozbrojené sily, zástupné sily a vojenské vybavenie z celého medzinárodne uznaného územia Ukrajiny, prepustili a navrátili všetkých vojnových zajatcov, politických väzňov, unesené deti a civilistov a trvalo prestali porušovať alebo ohrozovať zvrchovanosť, nezávislosť a územnú celistvosť Ukrajiny; pripomína, že EÚ nebude ani naďalej uznávať dočasne okupované územia Ukrajiny za ruské územie;
4.	opätovne potvrdzuje, že budúcnosť Ukrajiny je v EÚ; uznáva európsku integráciu Ukrajiny ako strategickú prioritu EÚ a vyzýva EÚ a jej členské štáty, aby sa pripravili na budúce rozšírenie vykonávaním vnútorných reforiem a vypracovaním jasnej stratégie pre rozširovanie; zdôrazňuje, že je dôležité urýchliť postupnú integráciu Ukrajiny do jednotného trhu EÚ;
5.	naliehavo vyzýva EÚ a jej členské štáty, aby prevzali väčšiu zodpovednosť za bezpečnosť na európskom kontinente a aby Ukrajine poskytovali neochvejnú podporu; zdôrazňuje, že akákoľvek dohoda, ktorej cieľom je ukončenie ruskej útočnej vojny proti Ukrajine, sa ani zďaleka netýka len Ruska a Ukrajiny a má zásadné dôsledky pre európsky bezpečnostný poriadok ako celok; trvá na tom, že o žiadnej záležitosti týkajúcej sa Ukrajiny by sa nemalo rozhodovať bez Ukrajiny a o žiadnej záležitosti týkajúcej sa Európy by sa nemalo rozhodovať bez Európy;
6.	víta prijatie zákona, ktorý umožní pravoslávnym farnostiam z Ukrajiny vystúpiť z jurisdikcie Moskovského patriarchátu a slobodne rozhodovať o svojej novej hierarchickej príslušnosti; konštatuje, že v auguste 2024 rumunské pravoslávne farnosti na Ukrajine predložili žiadosť o uznanie „rumunskej pravoslávnej cirkvi na Ukrajine“ za náboženské združenie, aby sa rumunské pravoslávne farnosti, ktoré vystúpili z jurisdikcie Moskovského patriarchátu, mohli stať jej členom; 
7.	vyzýva EÚ, jej členské štáty a ich transatlantických a medzinárodných partnerov, aby vyvinuli ešte účinnejšie vojenské, politické a diplomatické úsilie, a najmä aby podstatne zvýšili svoju vojenskú podporu Ukrajine s cieľom definitívne zastaviť ruskú útočnú vojnu a umožniť Ukrajine oslobodiť všetkých svojich obyvateľov a obnoviť plnú kontrolu nad celým svojím územím v rámci medzinárodne uznaných hraníc;
8.	víta závery zo schôdze koalície ochotných, ktorá sa konala 6. januára 2026 v Paríži; dôrazne víta návrh na vytvorenie mnohonárodných „zabezpečovacích síl“ pre Ukrajinu; víta dohodu o dokončení politicky a právne záväzných záväzkov k obnoveniu mieru a bezpečnosti v prípade budúceho ozbrojeného útoku Ruska po uzavretí prímeria a jasný rámec na podporu Ukrajiny vrátane zachovania jej dlhodobých vojenských spôsobilostí a prehĺbenia obrannej spolupráce; vyjadruje však poľutovanie nad tým, že tieto bezpečnostné záruky by sa uplatňovali až po dosiahnutí dohody o prímerí; berie na vedomie rozhovory o mechanizme monitorovania a overovania prímeria; zdôrazňuje, že tieto ambiciózne návrhy treba začať vykonávať;
9.	zdôrazňuje, že žiadna mierová dohoda nesmie obmedzovať schopnosť Ukrajiny brániť sa a musí byť založená na plnom dodržiavaní zásad medzinárodného práva, vyvodení zodpovednosti za vojnové zločiny, zločiny proti ľudskosti a zločin agresie a na ruských reparáciách za obrovské škody spôsobené na Ukrajine; zdôrazňuje, že takáto dohoda musí byť doplnená spoľahlivými a dôveryhodnými bezpečnostnými zárukami pre Ukrajinu, ktoré budú zodpovedať úrovni článku 5 Washingtonskej zmluvy a článku 42 ods. 7 Zmluvy o Európskej únii, aby sa predišlo opakovaniu Budapeštianskeho memoranda z roku 1994; opätovne potvrdzuje, že Ukrajina si môže slobodne vybrať svoje bezpečnostné a politické spojenectvá bez akéhokoľvek ruského veta; zdôrazňuje, že akákoľvek dohoda s Ruskom by mala zahŕňať jeho záväzok okamžite ukončiť hybridnú vojnu proti EÚ a jej partnerom vrátane Ukrajiny; trvá na tom, že koalícia ochotných a Spojené štáty musia poskytnúť spoľahlivé bezpečnostné záruky, ktoré zabránia obnovenej ruskej agresii a umožnia proti nej okamžite zakročiť;
10.	berie na vedomie snahy vlády USA o ukončenie útočnej vojny Ruska proti Ukrajine, ale vyjadruje znepokojenie nad prístupom USA k mierovým rokovaniam, ktorý podľa všetkého uprednostňuje krátkodobé dohody a zachovanie „strategickej stability“ s Ruskom pred skutočnými mierovými rokovaniami, ktoré by viedli ku komplexnému, spravodlivému a trvalému mieru založenému na zásadách medzinárodného práva; vyzýva preto EÚ a jej členské štáty, aby pokračovali v spolupráci so Spojenými štátmi a podobne zmýšľajúcimi partnermi s cieľom zabezpečiť, aby sa rokovania o spravodlivom a trvalom mieri na Ukrajine viedli v dobrej viere a s cieľom definitívne ukončiť agresiu Ruska voči Ukrajine; zdôrazňuje, že pokračujúce útoky Ruska nenaznačujú tomu, že by bolo pripravené viesť skutočné mierové rokovania; upozorňuje na to, že neuvážené sľuby o uzavretí mieru v konkrétnom časovom rámci majú negatívny vplyv na Ukrajinu;
[bookmark: _Hlk221696446]11.	trvá na tom, že pred prerokovaním a udržateľným vykonávaním mierovej dohody by sa nemali zrušiť žiadne sankcie; vyzýva EÚ, aby uložila ďalšie zásadné sankcie, ako je komplexný zákaz zostávajúceho ruského a bieloruského dovozu, najmä so zameraním na suroviny, na ktoré sa nevzťahujú sankcie; víta prebiehajúce diskusie medzi EÚ a skupinou G7 o možnosti zákazu námorných služieb pre všetok ruský vývoz týkajúci sa energetiky, ale naliehavo vyzýva EÚ a jej členské štáty, aby pokračovali aj bez podpory iných krajín skupiny G7 a aby zakázali obchodné a komerčné činnosti s Ruskom a Bieloruskom, a to najmä činnosti týkajúce sa akýchkoľvek položiek dvojakým použitím; vyzýva Radu, aby spolu so svojimi partnermi z USA uplatňovala podobnú sankčnú politiku voči všetkým štátom, ktoré Rusku pomáhajú, vrátane Bieloruska, Iránu a Severnej Kórey, a aby uvalila sankcie na čínske subjekty, ktoré dodávajú položky s dvojakým použitím a vojenský tovar nevyhnutný na výrobu dronov a riadených striel; vyzýva na uloženie ďalších sankcií na ruskú tieňovú flotilu a na ich prísne presadzovanie, a to aj prostredníctvom zákazu; vyzýva na ukončenie spolupráce so spoločnosťami Rosatom a Roscosmos a na uvalenie sankcií na ne; vyzýva Radu, aby systematicky bojovala proti obchádzaniu sankcií; zdôrazňuje, že sankcie majú jasný dopad na ruské hospodárstvo, ale opakuje, že sankčný režim musí byť širší a jeho vykonávanie musí byť prísnejšie, aby mal požadovaný účinok obmedzenia finančných prostriedkov Ruska na jeho útočnú vojnu; víta nadchádzajúce prijatie 20. balíka sankcií voči Rusku;
12.	víta rozhodnutie Európskej rady z 18. decembra 2025 poskytnúť Ukrajine balík finančnej pomoci vo výške 90 miliárd EUR vo forme úverov garantovaných EÚ; vyzýva na urýchlené poskytnutie úveru na podporu Ukrajine a zdôrazňuje potrebu primerane reagovať na vyvíjajúce sa potreby Ukrajiny; víta potrebnú flexibilitu, ktorá je súčasťou balíka v rámci režimu výnimiek stanoveného v článku 13 ods. 5 navrhovaného nariadenia, ktorým sa stanovuje podporný úver[footnoteRef:1]; [1:  	Návrh Komisie zo 14. januára 2026 na nariadenie Európskeho parlamentu a Rady, ktorým sa vykonáva posilnená spolupráca na účely zriadenia podporného úveru na podporu Ukrajiny na roky 2026 a 2027 (COM(2026)0020).] 

13.	opakuje svoje pevné presvedčenie, že Rusko musí zaplatiť za obrovské škody spôsobené na Ukrajine, a opätovne vyzýva EÚ, aby použila hotovostné zostatky spojené s ruskými štátnymi aktívami zmrazenými na základe sankcií EÚ na podporu reparačného úveru, ktorý by pomohol pri obrane a obnove Ukrajiny, a na zvýšenie tlaku na Rusko, aby ukončilo svoju útočnú vojnu; dôrazne podporuje záver Rady, podľa ktorého by spoluzákonodarcovia mali pokračovať v práci na návrhu Komisie o reparačnom úvere;
14.	naliehavo vyzýva EÚ, aby v koordinácii s NATO podporila posilnenie obranných spôsobilostí Ukrajiny vytvorením posilneného priemyselného partnerstva, ktoré umožní transfer technológií a know-how, a aby pomohla pri integrácii ukrajinskej obrannej technologickej a priemyselnej základne do európskej obrannej technologickej a priemyselnej základne (EDTIB) a zároveň podporovala činnosti EDTIB na Ukrajine; naliehavo vyzýva členské štáty a ich obranný priemysel, aby uskutočnili ďalšie investície a rozvíjali partnerstvá s Ukrajinou v záujme spoločného vývoja v EÚ a výrobnej činnosti ukrajinských priemyselných podnikov v EÚ; oceňuje dánsky model podpory Ukrajiny a vyzýva na väčšie stimuly pre užšiu spoluprácu a integráciu EDTIB a ukrajinskej obrannej technologickej a priemyselnej základne; naliehavo vyzýva tie členské štáty, ktoré môžu poskytnúť systémy protivzdušnej obrany, aby Ukrajine dodali takéto zbrane, a umožnili jej tak chrániť väčšiu časť kritickej infraštruktúry, a aby Ukrajine dodali raketové systémy s dlhým doletom, ktoré by jej umožnili útočiť na vojenskú a strategickú infraštruktúru; naliehavo vyzýva na zrušenie zostávajúcich obmedzení, ktoré bránia používaniu západných zbraňových systémov poskytnutých Ukrajine na zneškodňovanie vojenských cieľov na ruskom území, ktoré sa využívajú na útoky na obyvateľstvo a kritickú civilnú infraštruktúru Ukrajiny; zdôrazňuje, že je dôležité zaistiť, aby bol ukrajinský vojenský personál riadne vyškolený v rámci vojenskej pomocnej misie EÚ na podporu Ukrajiny (EUMAM Ukraine), a vyzýva na rozšírenie mandátu tejto misie vrátane možnosti rozšíriť výcvikové činnosti na ukrajinské územie aj po prímerí s cieľom posilniť vnútroštátne výcvikové kapacity Ukrajiny;
15.	vyzýva na začlenenie Ukrajiny do koridorov vojenskej mobility EÚ; pripomína, že je dôležité zabezpečiť rýchly presun vybavenia alebo jednotiek zo západu na východ a poučiť sa zo skúseností ukrajinských ozbrojených síl;
16.	víta prijatie nariadenia (EÚ) 2026/261 o postupnom ukončení dovozu ruského zemného plynu a o príprave postupného ukončenia dovozu ruskej ropy[footnoteRef:2]; naliehavo vyzýva Komisiu, aby v súlade so záväzkami prijatými v pláne REPowerEU urýchlila postupný odklon od využívania iných ruských zdrojov energie vrátane ropy a všetkých ropných produktov, uránu, obohateného uránu a jadrového paliva, ako aj od služieb; zdôrazňuje, že toto opatrenie je kľúčovým krokom k ukončeniu závislosti EÚ od ruských fosílnych palív a k ďalšiemu tlaku na ruské hospodárstvo; vyjadruje poľutovanie nad tým, že sedem členských štátov EÚ doviezlo v roku 2025 viac ruskej energie ako v roku 2024; zdôrazňuje preto, že plynovody Nord Stream 1 a 2 sa nikdy nesmú reaktivovať, a z dôvodu strategickej bezpečnosti vyzýva na ich trvalé vyradenie z prevádzky; pripomína členským štátom, aby neprijímali žiadne opatrenia, ktoré by mohli ohroziť dosiahnutie cieľov EÚ; [2:  	Nariadenie Európskeho parlamentu a Rady (EÚ) 2026/261 z 26. januára 2026 o postupnom ukončení dovozu ruského zemného plynu a príprave ukončenia dovozu ruskej ropy, o zlepšení monitorovania možných energetických závislostí a o zmene nariadenia (EÚ) 2017/1938 (Ú. v. EÚ L, 2026/261, 2.2.2026, ELI: http://data.europa.eu/eli/reg/2026/261/oj).] 

17.	dôrazne odsudzuje systematické deportácie, nútené presuny a pokusy Ruskej federácie o asimiláciu ukrajinských detí; vyzýva na okamžité a bezpodmienečné zastavenie uvedených praktík a na bezpečný a neobmedzený návrat všetkých protiprávne deportovaných ukrajinských detí; vyjadruje podporu organizáciám a osobám zapojeným do vyhľadávania týchto detí, rovnako ako iniciatíve „Bring Kids Back UA“; víta prácu Medzinárodnej koalície pre návrat ukrajinských detí ako kľúčovej platformy pre koordináciu medzinárodných opatrení vrátane vyhľadávania deportovaných detí, overovania ich totožnosti, právneho postavenia a miesta pobytu, zabezpečenia ich návratu a vyvodzovania zodpovednosti;
18.	dôrazne odsudzuje používanie sexuálneho a rodovo motivovaného násilia ako vojnovej zbrane a zdôrazňuje, že ide o vojnový zločin; takisto odsudzuje sexuálne a rodovo motivované násilie v tranzitných centrách na Ukrajine a v celej EÚ; vyjadruje poľutovanie nad tým, že smernica o dočasnej ochrane[footnoteRef:3] sa vykladá tak úzko, že mnohé ženy, ktoré utiekli pred ruskou útočnou vojnou, nemajú prístup k starostlivosti pri umelom prerušení tehotenstva alebo k inej liečbe sexuálneho a reprodukčného zdravia vrátane liečby po sexuálnom zneužívaní; opakuje svoju výzvu uvedenú v uznesení z 29. februára 2024[footnoteRef:4], aby Komisia preskúmala smernicu s cieľom zabezpečiť, aby všetky členské štáty boli povinné poskytovať rovnakú starostlivosť, akú by inak ženy mohli dostať na Ukrajine; [3:  	Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12, ELI: http://data.europa.eu/eli/dir/2001/55/oj).]  [4:  	Uznesenie Európskeho parlamentu z 29. februára 2024 o potrebe neochvejnej podpory EÚ pre Ukrajinu dva roky od vypuknutia útočnej vojny Ruska proti Ukrajine (Ú. v. EÚ C, C/2024/6745, 26.11.2024, ELI: http://data.europa.eu/eli/C/2024/6745/oj). ] 

19.	zdôrazňuje, že počet Ukrajincov, ktoré boli v Európskej únii identifikovaní ako obete obchodovania s ľuďmi, je znepokojivo vysoký, a od rozsiahlej invázie Ruska sa ešte zvýšil; vyzýva členské štáty, aby zvýšili svoju podporu obetiam, a to aj prostredníctvom hospodárskych prostriedkov, a aby prijali preventívne opatrenia;
20.	vyzýva EÚ a jej členské štáty, aby uvalili sankcie na vojenskú políciu ruského ministerstva obrany, Federálnu bezpečnostnú službu a Federálnu väzenskú službu za ich systematickú účasť na vojnových zločinoch a zločinoch proti ľudskosti vrátane násilných zmiznutí, svojvoľného zadržiavania, mučenia a zadržiavania bez kontaktu s vonkajším svetom; okrem toho vyzýva EÚ a jej členské štáty, aby uložili osobné sankcie všetkým vedúcim predstaviteľom inštitúcií a iným ruským predstaviteľom ruských väzenských zariadení, v ktorých sú nezákonne zadržiavaní ukrajinskí civilisti; vyzýva EÚ a jej členské štáty, aby ruskému vojenskému personálu, ktorý sa zúčastnil na útočnej vojne proti Ukrajine, zakázali vstup do schengenského priestoru; naliehavo vyzýva členské štáty, aby systematicky riešili otázku obchádzania sankcií a zabezpečili ich úplné a účinné vykonávanie;
21.	vyzýva Radu, aby na základe spoločnej pozície Rady 2001/931/SZBP z 27. decembra 2001 o uplatňovaní špecifických opatrení na boj s terorizmom zaradila Wagnerovu skupinu a jej nástupnícke subjekty do zoznamu teroristických organizácií[footnoteRef:5]; zdôrazňuje, že vďaka zaradeniu týchto subjektov medzi teroristické organizácie možno nielen zmraziť ich aktíva, ale aj stíhať náborových pracovníkov, bojovníkov a prívržencov a uplatňovať voči nim trestné sankcie; [5:  	Ú. v. ES L 344, 28.12.2001, s. 93, ELI: http://data.europa.eu/eli/compos/2001/931/oj.] 

22.	zdôrazňuje znepokojujúcu skutočnosť, že rastie počet zahraničných bojovníkov v ruskej armáde, ktorých priviezli do Ruska alebo na frontovú líniu na Ukrajine pod falošnou zámienkou; naliehavo vyzýva vlády Juhoafrickej republiky, Ghany, Kene, Botswany a ďalších afrických krajín, aby zakročili proti podvodným náborom, ktoré odvádzajú ich mladých mužov, aby potom bojovali v prvej línii po boku ruských síl; vyzýva dotknuté krajiny, aby svojich občanov aktívne varovali pred nebezpečenstvom cestovania do Ruska v súvislosti s pracovnými ponukami, ktoré sú priamo alebo nepriamo spojené s ruskou armádou; vyzýva platformy sociálnych médií, aby prijali opatrenia, ktoré zabránia zneužívaniu ich služieb na účely týchto podvodných náborových kampaní; odsudzuje politiky vlád krajín, ako je napríklad Kuba alebo niektoré stredoázijské krajiny, ktoré svojim občanom nebránia v účasti na ruskej útočnej vojne, alebo dokonca takúto účasť propagujú;
23.	zdôrazňuje, že neustále útoky Ruska na ukrajinskú energetickú infraštruktúru nielenže porušujú medzinárodné právo, ale predstavujú aj zámernú stratégiu na oslabenie odolnosti civilného obyvateľstva, vyvolanie nepokojov v postihnutých oblastiach a využitie energie ako nástroja nátlaku; vyzýva EÚ a jej členské štáty, aby zvýšili a inštitucionalizovali pomoc Ukrajine v oblasti energetiky; zdôrazňuje zásadný význam pokračujúcej a zvýšenej humanitárnej pomoci Ukrajine zo strany EÚ a členských štátov v reakcii na akútnu humanitárnu situáciu spôsobenú systematickými útokmi Ruska na ukrajinské mestá a kritickú civilnú infraštruktúru;
24.	naliehavo vyzýva Komisiu, aby aktívne podporovala medzinárodné justičné mechanizmy a zabezpečila vyvodenie zodpovednosti a odškodnenie za vojnové zločiny a zločin agresie; nabáda EÚ a jej členské štáty, aby podporili zriadenie osobitného tribunálu na stíhanie ruského trestného činu agresie voči Ukrajine;
25.	víta pristúpenie Ukrajiny k Medzinárodnému trestnému súdu; opätovne potvrdzuje svoju silnú podporu vyšetrovaniu Medzinárodného trestného súdu na Ukrajine a jeho celkovému úsiliu stíhať osoby zodpovedné za genocídu, vojnové zločiny, zločiny proti ľudskosti a zločin agresie; vyjadruje hlboké znepokojenie nad sankciami USA voči Medzinárodnému trestnému súdu, jeho prokurátorom, sudcom a zamestnancom; vyzýva Komisiu, aby aktivovala nariadenie o blokovaní s cieľom chrániť Medzinárodný trestný súd pred extrateritoriálnymi sankciami;
26.	vyzýva ukrajinské orgány, aby obhajovali parlamentný pluralizmus ako základný kameň demokratickej správy vecí verejných a zabezpečili konštruktívnu a zmysluplnú spoluprácu so všetkými parlamentnými politickými silami zastúpenými v Najvyššej rade Ukrajiny;
27.	oceňuje mimoriadne dôležitú prácu, ktorú počas vojny každodenne vykonávajú ukrajinské služby zdravotnej starostlivosti, a najmä ukrajinské zdravotné sestry; v tejto súvislosti zdôrazňuje dôležitú prácu ukrajinského zdravotníckeho hnutia „Be Like We Are“, miestneho hnutia zloženého prevažne zo zdravotných sestier, pri podpore zdravotníckych pracovníkov a ochrane ich práv;
28.	berie na vedomie neochvejný záväzok väčšiny členských štátov EÚ voči Ukrajine, ale zdôrazňuje svoju nespokojnosť s tými členskými štátmi, ktoré blokujú alebo aktívne oslabujú pozície a politiky EÚ; pripomína zásadu lojálnej spolupráce podľa článku 4 ods. 3 Zmluvy o Európskej únii, ktorá vyžaduje, aby sa členské štáty zdržali akýchkoľvek opatrení, ktoré by mohli ohroziť dosiahnutie cieľov EÚ; vyzýva Radu, aby urýchlene vyriešila patovú situáciu, ktorá bráni sprevádzkovaniu Fondu pomoci pre Ukrajinu v rámci Európskeho mierového nástroja, ktorý je nevyhnutný na plnenie dlhodobých bezpečnostných záväzkov EÚ voči Ukrajine;
29.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, prezidentovi, vláde a Najvyššej rade Ukrajiny, generálnemu tajomníkovi Organizácie Spojených národov, Kongresu Spojených štátov, ruským orgánom a orgánom ostatných krajín uvedených v tomto uznesení.

